text: Afstemning skal øge genbrug
  13 februar 2015 kl. 11.27
  Hedensted Kommune spørger nu borgerne, hvordan de helst vil aflevere affald til genbrug. I fremtiden skal vi genbruge langt mere husholdningsaffald.
  I 2022 skal vi genbruge mindst halvdelen af husholdningsaffaldet. Det har regeringen bestemt, og det gælder alle kommuner. Hedensted Kommune er godt på vej, men de vil gerne være endnu bedre. Derfor beder kommunen nu borgerne om hjælp.
  - Borgerne er eksperterne, fordi det er dem, der står med fingrene i affaldet til dagligt. Derfor går vi nu ud og spørger, hvordan de helst vil aflevere affaldet, oplyser formand for Udvalget for Teknik Lene Tingleff.
  Kommunen overvejer tre forskellige løsninger, der skal gøre det lettere at aflevere plast, papir og metal til genbrug.
  Den ene løsning er en ekstra beholder ved husstanden. Den anden løsning er at udbygge affalds-øerne rundt omkring i kommunen. Den tredje løsning er at satse endnu mere på genbrugsstationerne.
  